ได้มาร่วมกิจกรรม Relax day Relax night  กับ Wongnai ที่โพธาลัย เลเชอร์ ปาร์ค ค่ะ มากับวงในทั้งทีเรื่องอาหารต้องจัดเต็ม มาชิมอาหารญี่ปุ่น ที่ร้าน Kochi กันค่ะ ร้านตกแต่งสวยงาม หรูหรา มีกระจกใสบานใหญ่ เก้าอี้หนังตัวใหญ่ที่นั่งสบาย เห็นวิวต้นไม้เขียวขจีด้านนอก มีเพลงคลอเบาๆ ได้บรรยากาศผ่อนคลายมากๆค่ะ

จะมีชาร้อนๆ มาเสิร์ฟก่อน ชาจะมีพนักงานมาเติมให้ตลอดเลยค่ะ เอาใจใส่มาก ชาหอม ช่วยให้เจริญอาหารดีค่ะ

Appetizer : Kanitobiko Salad สลัดปูหิมะ เริ่มต้นกับเมนูสลัดเบา ผักสดกรอบ มีไข่กุ้งเพิ่มสีสันให้น่าทาน เนื้อปูอัดชิ้นใหญ่ น้ำสลัดจะใส่มาอยู่ด้านล่าง รสชาติน้ำสลัดญี่ปุ่น จะออกเปรี้ยวๆ นิดนึงค่ะ

Main Course : Shashimi 3 kind ปลาดิบรวม 3 อย่าง จัดตกแต่งมาอย่างสวยงาม ให้บรรยากาศญี่ปุ่น เนื้อปลาแล่มาชิ้นใหญ่ หนา เต็มๆคำ สดมาก ไม่ผิดหวังเลยค่ะ

Tuna Cream Cheese Roll ทูน่าชีสโรล ชื่อเหมือนจะเป็นของหวาน แต่เป็นเมนูที่นำปลาทูน่ามาประยุกต์กับชีส ซึ่งไม่น่าเชื่อว่าจะเข้ากันได้ดี ไม่มีกลิ่นคาว เนื้อปลาแน่น เวลาทานกับชีสที่มีความเค็ม มัน ทานเพลินเกินห้ามใจเลยจริงๆ

Snow Fish Teriyaki ปลาหิมะย่างซีอิ๊ว เนื้อปลาชิ้นใหญ่ นุ่ม หวานจากเนื้อปลา ได้ความหอมของซีอิ๊ว ตัวหนังกรอบ ชอบตรงหนังสุดๆ เป็นเมนูที่ทานได้ทุกวัยเลยค่ะ

Tempura Mori เทมปุระรวม กุ้งเทมปุระตัวใหญ่ กรอบ ไม่อมน้ำมัน ทานกับน้ำจิ้มผสมหัวไชเท้า จะเพิ่มรสชาติหวานๆเค็มๆ ทานได้เพลินๆ ได้ทานฟักทองเทมปุระก็กรอบ ไม่อมน้ำมันเหมือนกันค่ะ

Mini Curry Udon มินิแกงกะหรี่อุด้ง เมนูนี้กลิ่นหอมของแกงกะหรี่ลอยมาแต่ไกล เส้นอุด้ง นุ่มดี แต่ยังไม่ค่อยเหนียวเท่าไหร่ แกงกะหรี่กลิ่นหอมมาก แต่คิดว่ารสชาติยังอ่อนไปหน่อย ตัวไก่ที่ใส่มาเนื้อนุ่มแต่จืดค่ะ

Hotate Tamasui ซุปหอยเชลล์ หอยเชลล์ตัวใหญ่ เนื้อแน่น หวาน น้ำซุปกลมกล่อม เพิ่มความอร่อยยิ่งขึ้นด้วยสาหร่าย อร่อยลงตัวค่ะ

Dessert Green tea - Sesame Pudding ปิดท้ายด้วยพุดดิ้งชาเขียว พุดดิ้งงาดำ เนื้อพุดดิ้งแช่เย็น มาถ้วยใบเล็กน่ารัก พุดดิ้งงาดำได้ความหอมของงาดำ เข้มข้น เนียน นุ่ม ส่วนพุดดิ้งชาเขียว เนื้อจะนิ่มกว่าพุดดิ้งงาดำ หอมชาเขียว ไม่หวานมาก กลมกล่อมกำลังดี ฟินสุดๆ

เรียกว่า Kochi ไม่ธรรมดาจริงๆ คัดสรรวัตถุดิบชั้นดี การบริการที่เยี่ยมยอด บรรยากาศดี ส่วนรสชาติส่วนใหญ่ถือว่าอร่อยทีเดียว หากชอบอาหารญี่ปุ่นลองมาลิ้มลองรสชาติกันดูค่ะ ที่นี่ยังมีกิจกรรมมากมาย ทั้งสปา ฟิตเนส กอล์ฟ เหมาะมาพักผ่อนในวันหยุดสบายๆ ร้านนี้จะอยู่ในโซนใกล้กับสนามกอล์ฟค่ะ